Drie vas oor ‘onlangs-gestroopde’ renosterhoringArgieffoto: SAPD Drie mans het Maandag in die Grahamstad-landdroshof verskyn nadat hulle in verband met renosterstropery in hegtenis geneem is. Kol. Sibongile Soci, polisiewoordvoerder van die Oos-Kaap, het gesê die verdagtes, Forget Ndlovu (40), Jabulani Ndlovu (38), albei Zimbabwiërs en Sikhumbuzo Ndlovu (37), ŉ Suid-Afrikaner, is Vrydag omstreeks 22:00 in ŉ chalet in die Makana-oord in Grahamstad in hegtenis geneem. Die twee Zimbabwiërs is nie verwant nie. “Die inhegtenisnemings volg op die sukses van Operation Full Moon, wat hoofsaaklik fokus om renosterstropery in die provinsie te bekamp,” het Soci gesê. Die polisie het tydens die inhegtenisneming beslag gelê op ŉ renosterhoring wat baie onlangs gestroop is met ŉ geskatte waarde van R1,2 miljoen. Daar is ook op ŉ geweer en middels om diere te verdoof, sae, messe, selfone en twee gehuurde voertuie beslag gelê. Die verdagtes word verbind met ŉ voorval waar ŉ renoster onlangs in die Buckland’s-wildsplaas gestroop is. Die verdagtes kan moontlik met tien ander renosterstroperyvoorvalle in die Oos-Kaap, KwaZulu-Natal en Mpumalanga verbind word. Die verdagtes het vlugtig in die hof verskyn, waarna die saak tot 22 Junie uitgestel is vir hul formele borgtogaansoeke.